Comitetul Olimpic și Sportiv Român a asistat la prezentarea setului de echipament pentru Jocurile Olimpice ce vor avea loc la Paris. Hainele purtate de sportivi au stârnit controverse, fiind comparate cu uniformele muncitorilor nepalezi.
Tema echipamentului asigurat de Comitetul Olimpic și Sportiv Român pentru lotul olimpic revine pe agenda publică după 8 ani. Cu ocazia Jocurilor Olimpice de la Rio 2016, un scandal uriaș a izbucnit din cauza faptului că sportivii au ajuns să folosească în Brazilia un echipament contrafăcut. Acum este vorba despre alt scandal în care s-a implicat inclusiv Dana Budeanu.
Echipamentele lotului olimpic al României, motiv de ceartă în mediul online
În 2016, șeful COSR, Alin Petrache, și-a dat demisia. Acum, cu două luni înainte de Jocurile Olimpice de la Paris, un nou scandal ce are la bază echipamentele sportivilor a izbucnit. Hainele au fost prezentate de antrenori și actuali ori foști sportivi în fața membrilor CEx, în cadrul unui eveniment cu circuit închis organizat la centrul de la Izvorani.
Într-o fotografie obținută de sportpesurse.ro apar mai mulți campioni îmbrăcați în haine galbene, în diferite nuanțe. Colecția este compusă din fuste, pantaloni scurți, geci și sandale purtate peste șosete. Vestimentația sportivilor a fost dur criticată de martori și internauți.
„Jalnic! Niște salopete de șantier. Zici că erau niște nepalezi care căutau o pâine prin România”, a comentat un martor ocular la festivitate.
Echipamentul, în valoare de circa 100.000 euro, ar fi fost achitat de firma Dedeman, sponsorul principal al COSR. Ținuta oficială cu care delegația României va urma să se legitimeze la Olimpiadă a fost produsă la fabrica Pandora din Focșani. Compania cu 1.200 de salariați se află pe lista de furnizori și pentru Hugo Boss sau Fast Retailing (Uniqlo).
Reprezentanții companiei vrâncene au fost prezenți și la evenimentul de la Izvorani. Acționarul companiei, Dorel Simiz, a refuzat să facă orice comentariu pe tema echipamentului: „Nu vă pot da niciun fel de detalii. Îmi pare rău! După ce COSR va lansa în mod oficial ținuta respectivă, voi putea avea și eu un punct de vedere”.
Echipamentul ar urma să fie prezentat în circa o lună de zile, după ce se va definitiva lista sportivilor români calificați la JO. Design-ul uniformelor i-ar aparține celor de la Brandient, compania care, în parteneriat cu COSR, a lansat la sfârșitul anului trecut și noul logo al Comitetului Olimpic. Identitatea vizuală a TEAM România are elemente preluate din ia românească și din Coloana Infinitului a lui Constantin Brâncuși.
La prezentarea siglei, realizată în noiembrie 2023, Aneta Bogdan, co-fondator Brandient, a anunțat că întreaga campanie cu COSR, care cuprinde și pachetul de echipament, a făcut-o pro-bono. Totuși, unele surse susțin că ar fi fost făcute plăți de către COSR către compania producătoare.
Și designer-ul Dana Budeanu a criticat dur echipamentul neobișnuit pregătit de Comitetul Olimpic și Sportiv Român pentru Jocurile Olimpice din acest an.
„Acestea sunt costumele sportivilor români care participă la Jocurile Olimpice de la Paris! Nu, nu e caterincă! După o viață de muncă, fără copilărie, fără nopți și fără zile, ROMÂNIA îi trimite la Paris ca pe niște măscărici! Desculți, în sandale de turist cu borsete și-n ciorapi, sportivii pleacă în niște mușamale luate de pe tarabă! Ce e, mă, cu voi, mă? Le făceam eu MOCA, mă! 150 de mii de euro și ăia plătiți de Dedeman pentru asemenea orori? Au venit treningurile cu autocaru’ din Turcia în ’90? Cum este posibil, măi, neterminaților, mă? Zici că-s de căpătat și s-au îmbrăcat de la vecinii cu frați mai mari! Cine a putut crea așa mizerii? Zici că suntem la prezentarea noului lot de pui de la Crevedia!”, a spus Dana Budeanu.
Președintele COSR, Mihai Covaliu, a refuzat să ofere detalii birocratice legate de sumele alocate și de firmele producătoare, însă a explicat că, deși prezentarea nu a fost una oficială, în legătură cu uniformele nu se mai poate face nimic și nu mai pot fi schimbate.
„Aceasta nu a fost o prezentare oficială, ci una preliminară în faţa Comitetului Executiv al COSR. Prezentarea oficială a echipamentului va avea loc la o dată pe care urmează s-o anunţăm. Noi acum facem doar paşii normali, iar lucrurile le vom anunţa oficial când totul va fi gata. Procedura este în lucru, iar aceste ţinute urmează să fie prezentate şi oficial. La acţiunea care a avut loc, au fost prezentate pentru a fi date în lucru. Sigur, la ţinutele finale pot apărea mici modificări, de genul… poate că pantalonul e mai larg şi s-ar putea face mai slim…Lucrurile sunt în derulare, nu este gata această colecţie. Este o colaborare între mai multe entităţi, e un proiect în derulare. Logo-ul comercial al COSR, care a fost deja lansat, va sta la baza acestei colecţii. Vor fi elemente care se vor regăsi în proiect”, a explicat Mihai Covaliu, potrivit aceleiași surse.